ନାବାଳିକାଙ୍କୁ ବଳାତ୍କାର ପରେ ହତ୍ୟାଃଅଭିଯୋଗ ସତ୍ତ୍ୱେ ବଳାତ୍କାର ଦଫା ଲଗାଇଲାନି ପୋଲିସ\nଭୁବନେଶ୍ୱର,(ବ୍ୟୁରୋ)/ଜଟଣୀ,୧୨ା୨(ଡି.ଏନ.ଏ.):ଜଣେ ନାବାଳିକାଙ୍କୁ ସୋମବାର ବଳାତ୍କାର ପରେ ତଣ୍ଟିଚିପି ହତ୍ୟା କରାଯାଇଛି। ଘଟଣାଟି ଘଟିଛି କମିଶନରେଟ୍ ପୋଲିସ ଅଧୀନ ଜଟଣୀ ଥାନା ଅଞ୍ଚଳରେ। ନାବାଳିକାଙ୍କ ମା' ତାଙ୍କ ଝିଅକୁ ବଳାତ୍କାର ପରେ ହତ୍ୟା କରାଯାଇଥିବା ଅଭିଯୋଗ କରିଛନ୍ତି।\nନାବାଳିକାଙ୍କୁ ବଳାତ୍କାର ପରେ ହତ୍ୟାଃଅଭିଯୋଗ ସତ୍ତ୍ୱେ ବଳାତ୍କାର ଦଫା ଲଗାଇଲାନି ପୋଲିସ\t February 12th, 08:58 AM February 12th, 10:39 AM\nଭୁବନେଶ୍ୱର,(ବ୍ୟୁରୋ)/ଜଟଣୀ,୧୨ା୨(ଡି.ଏନ.ଏ.):ଜଣେ ନାବାଳିକାଙ୍କୁ ସୋମବାର ବଳାତ୍କାର ପରେ ତଣ୍ଟିଚିପି ହତ୍ୟା କରାଯାଇଛି। ଘଟଣାଟି ଘଟିଛି କମିଶନରେଟ୍ ପୋଲିସ ଅଧୀନ ଜଟଣୀ ଥାନା ଅଞ୍ଚଳରେ। ନାବାଳିକାଙ୍କ ମା' ତାଙ୍କ ଝିଅକୁ ବଳାତ୍କାର ପରେ ହତ୍ୟା କରାଯାଇଥିବା ଅଭିଯୋଗ କରିଛନ୍ତି। କିନ୍ତୁ ଜଟଣୀ ପୋଲିସ କେବଳ ଆଇପିସି ଦଫା ୩୦୨ ଅନୁଯାୟୀ ହତ୍ୟା ମାମଲା(ନଂ. ୪୭/୧୯) ରୁଜୁ କରିଛି। ବଳାତ୍କାର ଦଫା ଲଗାଇନାହିଁ। ଅନେକ ଘଟଣାରେ ପୋଲିସର ଆପରାଧିକ ଚରିତ୍ର ସାମ୍ନାକୁ ଆସିଛି। ବିଶେଷକରି ଗତ ଶୁକ୍ରବାର ବରଗଡ଼ ଜିଲା ସୋହେଲା ଥାନା ପରିସରରେ ଯାହା ଘଟିଲା ତାହା ଲଜ୍ଜାର ସୀମା ଟପିଗଲା। କାରଣ ଜଣେ ନାବାଳିକାଙ୍କୁ ଘର ଭିତରେ ବନ୍ଦ ରଖି ବଳାତ୍କାର କରାଯାଇଥିଲା। ଏନେଇ ଥାନାର ଏଏସ୍ଆଇ ବନମାଳୀ କୁଅଁର ଗିରଫ ହୋଇଛନ୍ତି। ଖାକିରେ ଏଭଳି କଳଙ୍କକୁ ଲୋକେ ସହଜରେ ଗ୍ରହଣ କରିପାରୁ ନ ଥିବାବେଳେ ଜଟଣୀ ପୋଲିସର ଉପରୋକ୍ତ କାର୍ଯ୍ୟ ଅଭିଯୁକ୍ତଙ୍କୁ ଘଣ୍ଟ ଘୋଡ଼ାଇବା ଭଳିି ହୋଇଛି।\nଜଟଣୀ ଥାନାରେ ନାବାଳିକାଙ୍କ ମା' କରିଥିବା ଅଭିଯୋଗ ଅନୁଯାୟୀ, ସେ ଅଙ୍ଗନୱାଡି କେନ୍ଦ୍ରରେ ସହାୟିକା ଭାବେ କାର୍ଯ୍ୟ କରନ୍ତି। ଘରେ କେବଳ ମା'ଝିଅ ରହୁଥିବାବେଳେ ଝିଅ ଗଁା ସ୍କୁଲରେ ନବମ ଶ୍ରେଣୀରେ ପଢ଼ୁଥିଲେ। ସବୁଦିନ ପରି ସୋମବାର ସକାଳେ ନାବାଳିକାଙ୍କ ମା' ଅଙ୍ଗନୱାଡି କେନ୍ଦ୍ରକୁ ଯାଇଥିଲେ। ପୂର୍ବାହ୍ନ ପ୍ରାୟ ୯ଟାରେ ସେ ଘରକୁ ଫେରିବା ପରେ ଝିଅ ମିକ୍ସର ଖାଉଥିବା ଦେଖିଥିଲେ। ଏହାପରେ ସେ ଅଙ୍ଗନଓ୍ବାଡ଼ି କେନ୍ଦ୍ରକୁ ଫେରିଥିଲେ। ସେଠାରୁ ସେ ପୁଣି ଘରକୁ ଫେରିବା ବେଳେ ଗଜାନନ ବେହେରା ନାମକ ଜଣେ ବ୍ୟକ୍ତି ତାଙ୍କ ଘରୁ ବାହାରି ଦୌଡ଼ି ପଳାଇଥିଲେ। ଘର ଭିତରକୁ ଯିବା ପରେ ଆଜବେଷ୍ଟସ୍ ଲୁହା ପାଇପ୍ରେ ଝିଅ ଉଲଗ୍ନ ଝୁଲୁଥିବା ଦେଖିବାକୁ ପାଇଥିଲେ। ସଙ୍ଗେ ସଙ୍ଗେ ସେ ପଡ଼ୋଶୀଙ୍କ ସହାୟତାରେ ଝିଅକୁ ତଳକୁ ଆଣିଥିଲେ। କିନ୍ତୁ ସେତେବେଳକୁ ତାଙ୍କର ମୃତ୍ୟୁ ଘଟିସାରିଥିଲା। ନାବାଳିକାଙ୍କ ଗଳାର ଦୁଇପାର୍ଶ୍ୱରେ ଶକ୍ତ ଦାଗ ରହିଛି। ତେଣୁ ତାଙ୍କୁ ବଳାତ୍କାର ପରେ ତିଣ୍ଟିଚିପି ହତ୍ୟା କରାଯାଇଛି ବୋଲି ନାବାଳିକାଙ୍କ ମା' ଅଭିଯୋଗ କରିଛନ୍ତି। ଅପରପକ୍ଷରେ ଘଟଣାସ୍ଥଳରେ ଗୁଟ୍ଖା ଜରି, ବିଡ଼ି ଆଦି ପଡ଼ିଥିଲା। ଘଟଣା ସମ୍ପର୍କରେ ସୂଚନା ପାଇ ଜଟଣୀ ପୋଲିସ ସାଇଣ୍ଟିଫିକ୍ ଟିମ୍ ସହ ପହଞ୍ଚତ୍ଥିଲା। ସାଇଣ୍ଟିଫିକ୍ ଟିମ୍ ଉକ୍ତ ଘରୁ ବିଭିନ୍ନ ନମୁନା ସଂଗ୍ରହ କରିଥିବାବେଳେ ପୋଲିସ ନାବାଳିକାଙ୍କ ମୃତଦେହକୁ ବ୍ୟବଚ୍ଛେଦ ନିମନ୍ତେ କ୍ୟାପିଟାଲ ହସ୍ପିଟାଲକୁ ପଠାଇଥିଲା। ହେଲେ କାହିଁକି ବଳାତ୍କାର ଦଫା ଲଗାଗଲା ନାହିଁ ବୋଲି ପଚରାଯିବାରୁ ଭୁବନେଶ୍ୱର ଡିସିପି ଅନୁପ କୁମାର ସାହୁ କହିଛନ୍ତି ଯେ, ନାବାଳିକାଙ୍କ ମା'ଙ୍କ ଅଭିଯୋଗ ଆଧାରରେ ଦଫା ଲାଗିଛି। ସେ ବଳାତ୍କାର ସମ୍ପର୍କରେ ଲେଖିନାହାନ୍ତି। ବ୍ୟବଚ୍ଛେଦ ରିପୋର୍ଟରୁ ବଳାତ୍କାର କିମ୍ବା ଆତ୍ମହତ୍ୟା ଜଣାପଡ଼ିଲେ ସେହି ଅନୁଯାୟୀ ଦଫା ପରିବର୍ତ୍ତନ ହେବ।
